TARYBOS SPRENDIMAS
2004 m. balandžio 26 d.
dėl Bendrijos prisijungimo prie Konvencijos dėl toli migruojančių žuvų išteklių apsaugos ir valdymo vakarinėje ir centrinėje Ramiojo vandenyno dalyse
(2005/75/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalies antrąja pastraipa,
atsižvelgdama į Komisijos pasiūlymą,
atsižvelgdama į Europos Parlamento pritarimą (1),
kadangi:
(1)
Bendrija yra kompetentinga patvirtinti žuvų išteklių apsaugos ir valdymo priemones ir sudaryti susitarimus su kitomis šalimis ir tarptautinėmis organizacijomis.
(2)
Bendrija yra Jungtinių Tautų jūrų teisės konvencijos, kurioje reikalaujama, kad visos tarptautinės bendruomenės narės bendradarbiautų apsaugant ir valdant biologinius jūrų išteklius, susitariančioji šalis.
(3)
Bendrija pasirašė Susitarimą dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu įgyvendinimo (2) (1995 m. JT susitarimas dėl žuvų išteklių).
(4)
Konvencija dėl toli migruojančių žuvų išteklių apsaugos ir valdymo vakarinėje ir centrinėje Ramiojo vandenyno dalyse buvo pateikta pasirašyti per Daugiašalės aukšto lygio konferencijos 7-ąją sesiją, kuri buvo surengta Honolulu 2000 m. rugsėjo 5 d.
(5)
Bendrija gali prisijungti prie šios Konvencijos pagal jos 35 straipsnio nuostatas.
(6)
Šioje Konvencijoje veiksmingu valdymu siekiama užtikrinti toli migruojančių žuvų išteklių į ilgalaikę apsaugą ir tausojantį naudojimą vakarinėje ir centrinėje Ramiojo vandenyno dalyse, laikantis Jungtinių Tautų jūrų teisės konvencijos ir 1995 m. JT susitarimo dėl žuvų išteklių.
(7)
Bendrijos žvejai vykdo veiklą Konvencijos teritorijoje. Todėl Bendrija yra suinteresuota tapti regioninės žvejų organizacijos, kuri turi būti įkurta pagal šią Konvenciją, tikrąja nare, laikantis įsipareigojimų pagal tarptautinę jūrų teisę. Todėl Bendrija turėtų prisijungti prie šios Konvencijos,
NUSPRENDĖ:
1 straipsnis
Patvirtinamas Europos bendrijos prisijungimas prie Konvencijos dėl toli migruojančių žuvų išteklių apsaugos ir valdymo vakarinėje ir centrinėje Ramiojo vandenyno dalyse.
Konvencijos tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį ar asmenis, įgaliotus deponuoti prisijungimo dokumentą Naujosios Zelandijos Vyriausybei pagal šios Konvencijos 35 straipsnį.
Priimta Briuselyje, 2004 m. balandžio 26 d.